Parsifal
Parsifal er et musikdrama i tre akter af Richard Wagner med libretto af komponisten efter det store middelalderepos Parzival (ca.1210) af Wolfram von Eschenbach, der har gralsridderen Parsifal som hovedperson.
Richard Wagners musikdrama blev komponeret i 1877-1882 til festspilhuset i Bayreuth, som Wagner havde ladet opføre i 1876. Værket var hans sidste musikdrama, og han betegnede det selv som Bühnenweihfestspiel ('sceneindvielsesfestspil'). Det blev uropført i Bayreuth i 1882, og indtil 1914 havde Bayreuth-festspillene eneret på at opføre værket.